Eile Tartus käidud, pikk üürilepingu sõlmimise protsess läbitud, läbi raskuste küll ja alates 1.augustist on mul voli juba uhkelt ennast annelinlasena tunda. Leian omale kiires korras veel augustikuuks või nädalavahetusteks töö, et kuidagi oma elamiskulusid katta, vähendades sellega ema vaeva. Leping sai siiski tõsist ema vastuolu trotsides sõlmitud, seega on minu ülesanne ema kaotusehaavu leevendada ja ma tulen toime, muud mul üle ei jää. Korter on  hubane, kodune, kesklinnast küll kaugel, aga sellegipoolest mulle meeldib. Kui korter osutub ülejõukäivaks on ju võimalus alati elamispinda vahetada, sellest eelnevalt üks kuu ette teatades. Ent ma tegelen ka selle nimel, et leida neljas elanik ja seeläbi igaühe arvelt elamiskulusid kahandada. Nii on kõigile parem.    Tartust saabudes külastasin üle tee Helinat ja Elvist. Veetsime koos jutuka õhtupooliku. Lisaks on mul hea meel näha oma tuttavate progressi- kes on leidnud omale hea töö, soetanud  auto, pääsenud kõrgkooli, muretsenud elamispinna või olnud kuidagimoodi sammuke lähemal oma soovidele. Mõnus on tunnistada, et igaühes meis on algatuslik võime ja seda suudetakse enda heaks tööle seada.    Linnas on folgi eelõhtu ja seda kuulutavad juba rahvahulgad kesklinna ümbruses. Mina viibin folgil vaid kaks esimest päeva, pärast mida olen hoopis nädala lõpuni Viljandist eemal. Aga naasen juba pühapäeva õhtuks ja sean ennast valmis nädalaks, mil hakkan ümberpaiknemist planeerima.    Lisaks tahan rääkida juhust kui ma tunnen ennast kuidagi eiratuna. Igaüht meist hakatakse eirama juhtudel, kus meiega püütakse vältida ebameeldivat kontakti, huvi on ümber suundunud või püütakse teadlikult inimeses kahtlusi äratada, teda haavata.  Esimesel juhul, kus välditakse kontakti üksnes seetõttu, et kardetakse ebameeldivamaks kujunevat suhtlust, on tegemist siiski inimese oma hirmu ja suutmatusega olukorda kontrollida. Inimest eiratakse seeläbi, et temaga ei saavutata rahu või kompromissil  põhinevat lahendust. Süüdi on siin rohkem see, kes rahu ja kompromissi ei taotlegi, arvab, et ta ei tule toime ega pingutagi harmoonia saavutamise nimel. Kogemus jääb kripeldama.  Teisel juhul, kui eiraja huvid on ümber suundunud, hüljatakse lihtsalt variant, kes ei näi enam potentsiaalse võimalusena. Siin pole eirataval kerge, sest tähelepanu kese on temalt juba ära kandunud ja tema müstikaks jääbki, sest teine inimene ei too kuulavale põhjuseid ja selgust, miks keegi on sattunud eiratava rolli. Süüdi on  pigem inimene, kes jätab teise informatsiooni ja selguseta, sest ohver vaevleb nende puuduse käes.  Kolmas nähtus, kus inimest kas ajutiselt või pidevalt välditakse seetõttu, et temas kahjutunnet äratada, kahtlusi suurendada ja seeläbi suhte purunemist taotleda, on lihtsalt alatu ja valus viis kellestki lahti öelda. Välditav eksleb täielikus mõistatamatuses ega suudagi aru saada, mis on juhtunud, et suhted pole endised ja miks ta tunneb ennast väljaarvestatuna. Siin ilmneb vältija tegelik pale, mis on  kaugel lihtsast kaastundest, inimlikust asjaajamisest, verbaasest eneseväljendusoskusest.  Kõik need eiramise vormid on tajutavad igapäevases elus. Ka mina olen neid tunda saanud ja saan veelgi. Ma olen aga rõõmus, et olen nendele asjadele ise jälile jõudnud ega vaevugi äratundmise hetkel enda peakest sellistele inimestele vaevama, sest peake vajab ruumi ka millelegi paremale, suuremeelsemale.  Aitäh, inimene, et oled taas niivõrd läbinähtav!